b'\n_START_ARTICLE_\nInstitut de Drets Humans de Catalunya\n_START_SECTION_\nObjectius\n_START_PARAGRAPH_\nEntre els objectius del IDHC es troben el de millorar la cooperaci\xc3\xb3 amb les persones, els pobles i els pa\xc3\xafsos en desenvolupament. L\xe2\x80\x99Institut de Drets Humans de Catalunya desenvolupa tres l\xc3\xadnies de treball paral\xc2\xb7leles i interdependents: la sensibilitzaci\xc3\xb3 i la promoci\xc3\xb3 dels drets humans, l\xe2\x80\x99assessorament, i la formaci\xc3\xb3 en mat\xc3\xa8ria de drets humans. Entre els projectes que porta a terme cal destacar la realitzaci\xc3\xb3 de cursos de formaci\xc3\xb3 en drets humans, l\'organitzaci\xc3\xb3 de programes de promoci\xc3\xb3 com "Conflictes Oblidats" i "Drets Humans Emergents", i tamb\xc3\xa9, l\'assessorament a administracions p\xc3\xbabliques i altres entitats sobre pol\xc3\xadtiques p\xc3\xbabliques de drets humans. Aix\xc3\xad, l\xe2\x80\x99Institut de Drets Humans de Catalunya s\'ha implicat en el Programa de "Defensors i Defensores de Drets Humans" que l\xe2\x80\x99Oficina de Promoci\xc3\xb3 de la Pau i els Drets Humans de la Generalitat de Catalunya va portar a terme els anys 2009 al 2011.\n_START_SECTION_\nDirecci\xc3\xb3\n_START_PARAGRAPH_\nEugeni Gay i Montalvo va ser el fundador de l\xe2\x80\x99Institut de Drets Humans de Catalunya el 1983 i el seu primer director fins al 2001. Vict\xc3\xb2ria Abell\xc3\xa1n Honrubia va ser la presidenta des de 1987 a 1995. Jos\xc3\xa9 Manuel Bandr\xc3\xa9s va ser el president des de l\xe2\x80\x99any 1995 fins al 2004. Jaume Saura i Estap\xc3\xa0, des de l\'any 2004 i fins al 2015. Actualment, des del 2015, el president de l\'entitat \xc3\xa9s David Bondia Garcia.\n_START_SECTION_\nPremi Solidaritat\n_START_PARAGRAPH_\nDes de 1987 l\'Institut de Drets Humans de Catalunya atorga el "Premi Solidaritat", el qual est\xc3\xa0 destinat a recon\xc3\xa8ixer persones, col\xc2\xb7lectius i entitats que hagin destacat per la seva lluita pels drets humans a Catalunya. Des de 1998, l\'IDHC reconeix tamb\xc3\xa9 amb la "Menci\xc3\xb3 especial Mitjans de comunicaci\xc3\xb3" als mitjans i professionals que, en l\xe2\x80\x99exercici de la seva tasca divulgativa i informadora, aborden d\xe2\x80\x99una manera clara i decidida la defensa, protecci\xc3\xb3 i promoci\xc3\xb3 dels drets humans.\n_START_SECTION_\nReconeixements\n_START_PARAGRAPH_\nEl 2011 va rebre la Medalla d\'Honor de Barcelona per les seves contribucions al desenvolupament d\xe2\x80\x99una cultura dels drets humans, tant a Barcelona com en l\xe2\x80\x99\xc3\xa0mbit internacional, i en particular per la tasca realitzada des de 1998 com a responsable de la secretaria cient\xc3\xadfica del moviment Ciutats pels Drets Humans.\n_START_SECTION_\n\xc2\xabDem\xc3\xa0 pots ser tu\xc2\xbb\n_START_PARAGRAPH_\nL\'abril de 2018 l\'IDHC va prendre partit en la campanya \xc2\xabDem\xc3\xa0 pots ser tu\xc2\xbb impulsada per \xc3\x92mnium Cultural i tres entitats m\xc3\xa9s, l\'Associaci\xc3\xb3 Ir\xc3\xaddia, l\'Institut Internacional per l\'Acci\xc3\xb3 Noviolenta i la Fundaci\xc3\xb3 per la Pau, de den\xc3\xbancia de les persones represaliades per motius pol\xc3\xadtics a l\'Estat.'